**MESTSKÝ ÚRAD vo Fiľakove**

Materiál na rokovanie pre:

**Mestské zastupiteľstvo vo Fiľakove**

**Návrh**

**na schválenie ZADANIA pre Územný plán mesta Fiľakovo**

Materiál obsahuje:

1. Predkladaciu správu
2. Návrh uznesenia Mestského zastupiteľstva vo Fiľakove
3. Zadanie na spracovanie ÚPN mesta Fiľakovo
4. Vyhodnotenie pripomienok z prerokovania Zadania
5. Stanovisko Okresného úradu Banská Bystrica, odbor výstavby a bytovej politiky k Zadaniu

Materiál prerokovaný:

Predkladá:

**Mgr. Attila Agócs, PhD.**

Primátor mesta

Zodpovedný za vypracovanie:

Ing.arch. Erika Anderková

Vedúca referátu stratégie a rozvoja mesta, MsÚ vo Fiľakove

Vypracovala: Ing. Martina Kukučková, OSO, reg. č. 454

Fiľakovo, január 2024

**Dôvodová správa**

**k návrhu schválenia ZADANIA pre Územný plán mesta Fiľakovo**

Dôvodom obstarania nového územného plánu mesta Fiľakovo (ÚPN-M Fiľakovo) je skutočnosť, že mesto Fiľakovo síce má platný územný plán, avšak tento má veľký počet zmien a doplnkov. Okrem neprehľadnosti ani metodické spracovanie a obsah územného plánu nezodpovedajú súčasným požiadavkám mesta na koordináciu výstavby v území. Ostatné zmeny a doplnky č. 14 boli schválené uznesením č. 104/2022 dňa 29.9.2022 a aktuálne sa pripravujú na prerokovanie Zmeny a doplnky č. 15.

Zadanie na vypracovanie Územného plánu mesta Fiľakovo je spracované v zmysle § 20 ods. 1 stavebného zákona a v rozsahu a podrobnostiach, stanovených v § 8 ods. 3 vyhlášky č. 55/2001 Z. z. o územnoplánovacích podkladoch a územnoplánovacej dokumentácii (ďalej „vyhláška“). Obstarávateľom územného plánu obce je mesto Fiľakovo ako stanovený orgán územného plánovania v zmysle § 16 ods. 2 stavebného zákona.

Prípravné práce na obstaraní nového územného plánu boli začaté  v marci 2022, kedy obstarávateľ zazmluvnil odborne spôsobilú osobu na obstarávanie **územnoplánovacích podkladov a územnoplánovacej dokumentácie v súlade s § 2a stavebného zákona - Ing. Martina Kukučková, Venevská 767/6, 990 01 Veľký Krtíš, reg. číslo OSO: 454. Následne, v októbri 2022 bolo realizované verejné obstarávanie na spracovateľa územného plánu, ktorým sa stal Ing. arch. Martin Baloga, PhD.,** Kollárova 5428/22, Poprad.

V novembri 2022 bol zahájený proces obstarávania ÚPN-M Fiľakovo v súlade s § 19b stavebného zákona – dňa 21.11.2022 bolo zverejnením oznámenia o zahájení prípravných prác na web stránke mesta Fiľakovo a písomným oslovením dotknutých obcí, samosprávneho kraja, právnických a fyzických osôb a sústredením dostupných územnoplánovacích podkladov. Oslovených bolo 74 subjektov, doručených bolo 41 stanovísk (obce 9 ks, dotknuté orgány 24 ks, podnikatelia 8 ks). V záujme zapojiť širokú verejnosť do prípravy územného plánu bolo zvolané verejné stretnutie dňa 13.4.2023, avšak s minimálnou odozvou verejnosti.

Zadanie na vypracovanie ÚPN-M Fiľakovo bolo riadne prerokované v zmysle požiadaviek § 20, ods. 2 – 4 stavebného zákona. Mesto Fiľakovo ako obstarávateľ územného plánu prerokoval Zadanie v čase **od** **18.10.2023 do 30.11.2023.** Zadanie bolo predložené na pripomienkovanie dotknutým obciam, samosprávnemu kraju, právnickým osobám, orgánom štátnej správy a verejnosti. Doručené pripomienky boli vyhodnotené v spolupráci obstarávateľa, spracovateľa a odborne spôsobilej osoby (príloha žiadosti „Vyhodnotenie doručených stanovísk a pripomienok k Zadaniu) a na základe toho bolo Zadanie upravené a dopracované.

Obstarávateľ zadal hlavné rozvojové oblasti pre nový územný plán nasledovne:

* Cestovný ruch: využitie bohatého prírodného a kultúrneho dedičstva na rozvoj cestovného ruchu, ako sú geoparky, historické objekty a pramene minerálnych vôd.
* Zahraničná spolupráca: vzhľadom na geografickú polohu a existujúce medzinárodné spolupráce môže mesto posilniť cezhraničné projekty a aktivity, najmä s Maďarskom.
* Podnikateľská infraštruktúra: využitie voľných lokalít na podnikanie a zlepšenie podmienok pre malé a stredné podniky môže prispieť k ekonomickému rastu.
* Vzdelávanie: zlepšenie vzdelávacieho systému, zvlášť v oblasti IKT, môže pomôcť v zlepšení kvalifikácie pracovnej sily a zvýšení zamestnanosti.
* Infraštruktúra:modernizácia infraštruktúry, vrátane dopravných sietí, vodovodu a zdravotných zariadení, môže prispieť k lepšej kvalite života obyvateľov a zvýšeniu atraktivity mesta pre návštevníkov a investície.

Na základe zhodnotenia rozvojového potenciálu mesta Fiľakovo bude potrebné preniesť nasledovné priestorové požiadavky do nového územného plánu mesta pre jednotlivé oblasti:

* turizmus a kultúrne dedičstvo
* doprava
* priemysel a podnikanie
* komunita a sociálna infraštruktúra
* environmentálna ochrana

Po vyhodnotení pripomienok a ich zapracovaní do Zadania mesto Fiľakovo v súlade s § 20, ods. 5 stavebného zákona požiadalo listom č. MSU-FIL-18/2024-78 zo dňa 16.01.2024 Okresný úrad v Banskej Bystrici, odbor výstavby a bytovej politiky ako nadriadený orgán územného plánovania o posúdenie Zadania pre územný plán mesta Fiľakovo. Po vydaní súhlasné stanoviska bude zadanie predložené na schválenie do Mestského zastupiteľstva vo Fiľakove.

Zadanie pre vypracovanie dokumentácie Územného plánu mesta Fiľakovo bude po schválení Mestským zastupiteľstvom vo Fiľakove základným zadávacím dokumentom, v ktorom budú stanovené hlavné ciele a požiadavky na formu, rozsah a obsah spracovania územnoplánovacej dokumentácie mesta Fiľakovo.

V súlade s uvedeným predkladáme Mestskému zastupiteľstvu vo Fiľakove nasledovný návrh na uznesenie:

Uznesenie č. ........./2024

Mestské zastupiteľstvo vo Fiľakove

1. **berie na vedomie**

správu o spracovaní a prerokovaní Zadania pre ÚPN mesta Fiľakovo

1. **súhlasí**

1. s postupom prerokovania Zadania pre ÚPN mesta Fiľakovo

2. so spôsobom zohľadnenia a zapracovania pripomienok vznesených v rámci prerokovania

Zadania pre ÚPN mesta Fiľakovo

1. **schvaľuje**

Zadanie pre ÚPN mesta Fiľakovo podľa § 20 ods. 7 písm. c) zákona č. 50/1976 Zb. o územnom plánovaní a stavebnom poriadku v znení neskorších predpisov